b'\n_START_ARTICLE_\nOkati rjavec\n_START_SECTION_\nOpis\n_START_PARAGRAPH_\nOkati rjavec je srednje velik metulj, ki preko kril meri med 35 in 55\xc2\xa0mm. Zgornja stran kril je temno rjave barve, samica pa ima na zgornji strani sprednjih kril dve izraziti \xc4\x8drni o\xc4\x8desi, obrobljeni s svetlo rjavo barvo. Na zadnjih krilih ima dve ali tri podobne lise. Samci imajo taka o\xc4\x8desa na zgornji strani kril slab\xc5\xa1e izra\xc5\xbeena. Spodnja stran kril je svetlo rjava, po njih pa so zna\xc4\x8dilno razporejena \xc4\x8drna o\xc4\x8desa z umazano rumenim robom in belo sredino. Na sprednjih krilih ima metulj po tri, na zadnjih pa jih po pet takih o\xc4\x8des. Okati rjavec se v Sloveniji zadr\xc5\xbeuje ob gozdnih obronkih in po gozdnih jasah ter po grmovnatih in travnatih obmo\xc4\x8djih od ni\xc5\xbein do gozdne meje, najpogostej\xc5\xa1i pa je od junija do avgusta. Gosenice se hranijo z listi razli\xc4\x8dnih vrst trav in ostri\xc4\x8devk.'